Title: Comencem …
Course: Moodle Scratch 6: Dissenya, construeix i programa el teu robot amb Scratch for ARDUINO > Section: Activitat El cervell del teu robot: la placa programada amb Scratch for Arduino.2:

Ara que comenceu a conèixer la placa us trobareu amb noms complicats dels seus components. Per això, al llarg de l'activitat  us anirem explicant el significat de cadascun i per a què serveixen, així us aneu familiaritzant amb els termes. Els noms dels components els trobareu recollits a Com que som programadors i programadores parlem de … Així, cada vegada que tingueu un dubte podeu donar-li una ullada.

Aquesta activitat serà un petit manual de funcionament i programació de la placa que podreu consultar quan tingueu dubtes a la resta d'activitats. Amb aquesta informació estareu preparats per pensar i donar solucions a les vostres propostes.

I de cervell … la placa i la programació amb Scratch for Arduino

Amb la placa podeu aprendre a crear ginys segons el vostre interès… és el cervell d’aquests ginys. La robòtica és una forma divertida de connectar l’electrònica amb la programació i el treball en grup.

La placa que hem fet servir nosaltres és la bq Zum Core de la bq Zum Box, però qualsevol altre kit de robòtica amb una placa compatible amb Arduino us serviria.

La placa rep l’alimentació (el corrent elèctric) del portapiles o bé quan es connecta a un ordinador (pel connector USB). Aquesta serà la nostra opció quan la programem i la fem funcionar amb Scratch for Arduino (S4A).

Els components es connecten a la placa mitjançant una tira de 3 cables (vermell, negre i blanc).

Per tal de no malmetre la placa, us recomanem que poseu l’interruptor de la placa en posició OFF quan connecteu o desconnecteu components.

En la foto següent podeu veure on fer les connexions :

- Connector d’alimentació
- Pins digitals : podeu connectar-hi LEDs, polsadors …
- Pins analògics : podeu connectar-hi sensors, potenciòmetres …
- Connector USB
- Interruptor ON/OFF

Amb la placa i S4A podeu treballar amb variables analògiques i digitals :

- Les variables analògiques corresponen a magnituds que poden tenir qualsevol valor dins d’un marge de valors determinat. Per exemple, el sensor de llum mesura valors entre 0 i 255 en funció de la quantitat de llum que rep
- Les variables digitals corresponen a estats que només poden tenir 2 valors (0 o 1). Per exemple, un LED pot estar encès (1) o apagat (0) i un botó pot estar premut (1) o no (0)

En tots dos casos, els pins de la placa poden ser d’entrada o de sortida :

- En els pins d’entrada podeu connectar components que aporten informació a la placa, com ara sensors, botons o potenciòmetres
- Els pins de sortida són els que controlen els components de sortida, com ara LEDs, brunzidors o motors

En la taula que hi ha a continuació teniu el detall dels pins de la placa que podeu utilitzar amb S4A. Teniu indicats els pins que farà servir cada component de la caixa forta :

No us poseu nerviosos, més endavant us explicarem quins pins necessiteu en cada cas.